በ20 ቢልየን ብር ወጪ ድህነት ተኮር የልማት ሥራዎች እየተከናወኑ መሆኑ ተገለጸ
– በተያዘው የበጀት ዓመት በርካታ ድህነት ተኮር የልማት ሥራዎች በ20 ቢልየን ብር በመላው አገሪቱ እየተከናወኑ መሆናቸውን የገንዘብና ኢኮኖሚ ልማት ሚኒስቴር አስታወቀ፡፡በሚኒስቴሩ የምዕተ ዓመቱ ፕሮጀክቶች ቡድን ተጠሪ አቶ ሳሙኤል ገብረእግዚአብሄር በጋምቤላ ከተማ ለሁለት ቀናት በተካሄደው 22ኛው የፌዴራልና የብሄራዊ ክልላዊ መንግስታት የፋይናንስ ዘርፍ ምክክር መድረክ ላይ እንደገለፁት የልማት ሥራዎቹ በዋናነት በመንገድ፣በውሃና፣በተፋሰስ ፣ በጤና እና ግብርና ላይ ያተኮሩ ናቸው፡፡ባለፉት ሁለት ዓመታት ተመሳሳይ ለሆኑ ሥራዎች 35 ቢሊየን ብር መመደቡንና ከዚህ ውስጥ 18 ነጥብ 73 ቢሊየን ብር ወጪ መደረጉን የተናገሩት አቶ ሳሙኤል በተያዘው የበጀት ዓመትም 20 ቢሊየን ብር ተመድቦ እስካሁን 9 ነጥብ 2 ቢሊየን ብር ስራ ላይ መዋሉን አመልክተዋል፡፡በአጠቃላይ ከባለፉት ሁለት ዓመታት ወዲህ 4ሺ የተለያዩ ድህነት ተኮር የልማት ፕሮጄክቶች እየተከናወኑ ሲሆን ከነዚ ውስጥ 45 በመቶ ለመንገድ ግንባታ እየዋለ መሆኑን አቶ ሳሙኤል አስረድተዋል፡፡የፕሮጄክቶቹ አፈጻጸም የሚያበረታታ ቢሆንም በክልሎች የታቀዱ ፕሮጄክቶች ግን በዓቅም ውስንነት ምክንያት በታቀደው መሰረት እየተከናወኑ አለመሆናቸውን ተጠረው አመልክተዋል፡፡የጋምቤላ ክልላዊ መንግስት ተወካይ አቶ ጎርደን ኮንግ በበኩላቸው መድረኩ የአገሪቱን የገቢ አሰባሰብና የገንዘብ አጠቃቀም ሰርዓት ወደ ላቀ ደረጃ ለማሸጋገርና ወጥ ለማድረግ ታስቦ የተዘጋጀ መሆኑን ገልፀዋል፡፡